# **DECIZIA ETAPEI DE ÎNCADRARE**

## Nr. din .2019

Ca urmare a solicitării de emitere a acordului de mediu adresate de **Comuna Rîşca** cu sediul în com. Rîşca, str. Petru Rareş, nr. 99, judeţul Suceava, înregistrată la APM Suceava cu nr. 12866 din 4.12.2018, în baza:

**Legii nr. 292/2018** privind evaluarea impactului anumitor proiecte publice şi private asupra mediului;

**Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei Comisiei de Analiză Tehnică din data de 22.01.2019, că proiectul **“Lucrări de regularizare cursuri de apă şi executare de protecţie de poduri( pod Costân şi pod Vad )*”*** propus a fi amplasat în com. Rîşca, jud. Suceava nu se supune evaluării impactului asupra mediului.

 Justificarea prezentei decizii:

 I. Motivele pe baza cărora s-a stabilit neefectuarea evaluării impactului asupra mediului sunt următoarele:

**a)**- *dimensiunea şi concepţia întregului proiect-* proiectul se încadrează în prevederile Legii nr. 292/2108 privind evaluarea impactului anumitor proiecte publice şi private asupra mediului anexa 2, pct. 2, lit. a;

Conform criteriilor de selecţie din Anexa 3 la Legea nr. 292/2018 privind evaluarea impactului anumitor proiecte publice şi private asupra mediului;

**b**) *cumularea cu alte proiecte existente şi/sau aprobate*:- nu este cazul.

**c)** *utilizarea resurselor naturale, în special a solului, a terenurilor, a apei şi a biodiversităţii*: se vor utiliza material locale.

**d**) *cantitatea şi tipurile de deşeuri generate/gestionate*: deşeurile menajere şi reciclabile, vor fi stocate selectiv şi predate către societăţi autorizate din punct de vedere al mediului pentru activităţi de colectare/valorificare/eliminare;

**e)** *poluarea şi alte efecte negative*: în perioada lucrărilor de execuţie zgomotul va fi generat de utilajele şi mijloacele de transport, nefiind afectate zonele locuite;

 **f)** *riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform cunoştinţelor ştiinţifice*: pe perioada execuţiei şi funcţionării obiectivului este redus, nu se utilizează substanţe periculoase, alimentarea utilajelor cu carburanţi se face numai la staţiile de distribuţie carburanţi autorizate.

 **g)** *riscurile pentru sănătatea umană*: nu este cazul.

 **2. Localizarea proiectului**

a) *utilizarea actuală şi aprobată a terenurilor*: conform certificatului de urbanism nr. 98/20.11.2018 eliberat de Comuna Rîşca, terenul este situat în intra şi extravilanul localităţii.

b) *bogăţia, disponibilitatea, calitatea şi capacitatea de regenerare relative ale resurselor natural( inclusive solul, terenurile, apa şi biodiversitatea) din zonă şi din subteranul acesteia*: nici unul din criteriile enumerate nu vor fi afectate de implementarea proiectului propus.

c) *capacitatea de absorbţie a mediulu naturali,acordându-se o atenţie specială următoarelor zone*:

i) zonele umede, zone riverane, guri ale râurilor – nu este cazul;

ii) zonele costiere şi mediul marin – nu este cazul;

iii) zonele montane şi forestiere – nu este cazul;

iv) arii naturale protejate de interes naţional, comunitar, internaţional – nu este cazul;

v) zone clasificate sau protejate confrom legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional-Secţiunea a-III-a zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul.

vi) zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri – nu este cazul;

vii) zonele cu o densitate mare a populaţiei – nu este cazul;

viii) peisaje şi situri importante din punct de vedere istoric, cultural sau arheologic – nu este cazul;

  **3. Tipurile şi caracteristicile impactului potenţial**

a). *importanţa şi extinderea spaţială a impactului (zona geografică şi dimensiunea populaţiei care poate fi afectată)* – lucrările nu vor avea un impact negativ semnificativ asupra factorilor de mediu şi nu vor crea un disconfort pentru populaţie pe perioada execuţiei lucrărilor sau în funcţionare ulterioară;

b) *natura impactului*- va fi cauzat de lucrările de terasamente şi construcţii, cu un impact redus asupra mediului,

c)*. natura transfrontieră a impactului* – lucrările propuse nu au efecte transfrontieră;

d*). intensitatea şi complexitatea impactului* - impactul va fi redus, atât pe perioada execuţiei proiectului, cât şi în perioada de funcţionare.

e). *probabilitatea impactului* – impact redus, pe perioada de execuţie şi în perioada de funcţionare a obiectivului;

f). *debutul, durata, frecvenţa şi reversibilitatea preconizate ale impactului* – impact redus, pe perioada de execuţie şi în perioada de funcţionare a obiectivului, cu reversibilitate certă;

g).*cumularea impactului cu impactul altor proiecte existente şi/sau aprobate*- în zona respectivă nu sunt în aprobare sau aplicare alte proiecte cu impact semnificativ care să cumuleze impactul cu cel produs de proiectul propus;

h). *posibilitatea de reducere efectivă a impactului-* prin utilizarea de tehnologii curate, cu impact cât mai redus asupra factorilor de mediu şi asupra populaţiei;

 II. Motivele pe baza cărora s-a stabilit necesitatea neefectuării evaluării adecvate sunt următoarele:

- nu este cazul, amplasamentul proiectului nefiind situat în arii naturale protejate;

 III. Motivele pe baza cărora s-a stabilit necesitatea neefectuării evaluării impactului asupra corpurilor de apă, autoritatea competentă în domeniul gospodăririi apelor Sistemul de gospodărire a apelor Suceava eliberând Avizul de gospodărire a apelor nr. 293 din 20.12.2018.

 **Caracteristicile proiectului**

Lucrările proiectate includ realizarea următoarelor lucrări:

* + Pod Vad:
		- apărare mal din gabioane, L = 30 m, pe mal drept pr. Râșca, amonte pod și decolmatare albie pe lungimea L = 40 m
	+ Pod Costân:
		- apărare mal din gabioane, L = 15 m, pe mal stâng pr. Râșca, amonte pod
		- apărare mal din gabioane, L = 10 m, pe mal drept pr. Râșca, amonte pod
		- apărare mal din gabioane, L = 10 m, pe mal drept pr. Râșca, aval pod
		- decolmatare albie pe lungimea L = 75 m
		- refacere sferturi de con la pod 3 buc.: pe malul drept - amonte și aval pod, respectiv pe malul stâng - aval pod.
	+ Punte pietonală (la Nastaca): canal decolmatare și diguri laterale canal.

**1) Lucrările de apărare mal Pod Vad, mal drept, amonte pod**

Lucrările de apărare de mal vor fi amplasate pe malul drept al pârâului Râșca, amonte Pod Vad (pe strada Vad, peste pr. Rîșca), și vor avea o lungime totală de 42 m (din care 12 m încastrare mal) şi sunt de tip submersibil, având o înălţime maximă de 2,0 m (exclusiv fundația) şi vor fi construite din coşuri de gabioane G1, G1.5 și saltea după ce, în prealabil se vor executa lucrări de pregătire a amplasamentului care să permită desfășurarea în bune condiţii a activităţilor de construcţii montaj.

Lucrările de pregătire constau în săpături mecanice cu buldozerul, inclusiv împingerea pământului până la 10 m, pentru montarea saltelei din gabioane. Digurile de gabioane vor fi realizate din coșuri tip cu dimensiunile: G1 (1 x 1 x 4 m), G1.5 (1,5 x 1 x 4 m), Saltea (6 x 0,3 x 4 m). Amplasarea lucrărilor de apărare mal se va realiza conform Planului general T2, scara 1 : 500.

Lucrările de apărare mal proiectate au secțiune transversală poligonală. Ca elemente constructive s-au prevăzut gabioanele pe o fundație (elastică) de gabioane.

Salteaua de gabioane are o lățime de 6 m şi este prevăzută pe întreaga lungime a lucrărilor de apărare, având scopul de a proteja corpul digului împotriva afuierilor și a evita tasările importante a terenului de fundație. Grosimea saltelei este de 30 cm şi urmează a fi lestată (după lansare) cu piatră brută de carieră sau cu bolovani de râu, a căror greutate trebuie să fie de 5 - 20 kg/buc. Deasupra saltelei din gabioane se vor așeza (prin suprapunere) trei rânduri de blocuri (coșuri) tot din gabioane (G1 și G1.5).

S-a ales soluția constructivă pentru saltea cu grosimea de 0,3 m pentru a asigura flexibilitate acesteia în caz de afuiere a zonei din fața acesteia. Montare gabioanelor se va realiza întrețesut, „zidărie”, astfel încât capetele gabioanelor să nu se suprapună. În spatele lucrărilor de apărare se va realiza umplerea cu material de umplutură și taluzarea malurilor. În capătul amonte, lucrarea de apărare se încastrează în mal pe o lungime de cca. 12 m, iar în capătul aval se încastrează la pod.

Amonte pod Vad, pe o lungime de 40 m, respectiv în dreptul lucrărilor de apărare mal proiectate se vor realiza lucrări de decolmatare albie. Se va realiza un canal cu baza de 60 m, cu panta taluzului spre malul stâng 1 : 2. Materialul rezultat din decolmatare va fi utilizat parțial pentru realizarea umpluturilor în spatele lucrărilor de apărare de mal din gabioane, parțial pentru realizarea taluzului de pe malul stâng.

Umplutura se va realiza în straturi de maxim 20 cm grosime prin împrăștierea cu buldozerul și compactarea fiecărui strat cu cilindrul compactor și prelevarea probelor pentru verificarea gradului de îndesare. Urmează finisarea manuală a taluzelor și a bermelor.

**2) Lucrările de apărare mal Pod Costân**

Lucrările de apărare de mal vor fi amplasate după cum urmează:

* + - apărare mal din gabioane, pe mal stâng pr. Râșca, amonte pod, L=15 m+6 m încastrarea în mal în partea amonte, respectiv o lungime totală de 21 m
		- apărare mal din gabioane, pe mal drept pr. Râșca, amonte pod, L = 10 m,
		- apărare mal din gabioane, pe mal drept pr. Râșca, aval pod, L = 10 m,
		- decolmatare albie pe lungimea L = 75 m.

De asemenea se va reface rampa de acces la pod, mal drept pr. Râșca, cu materiale locale (balast). Rampa va avea lungimea L = 11 m, lățimea l = 4 m și înălțimea în zona de racord cu puntea h = 2,0 m.

Lucrările proiectate sunt de refacere a apărărilor de mal existente. Ele au rolul de a proteja podul Costân și rampele de acces la pod.

Lucrările de apărare de mal sunt de tip submersibil, având o înălţime maximă de 2,0 m (exclusiv fundația) şi vor fi construite din coşuri de gabioane G1, G1.5 și saltea. Digurile de gabioane vor fi realizate din coșuri tip cu dimensiunile: G1 (1 x 1 x 4 m), G1.5 (1,5 x 1 x 4 m), Saltea (6 x 0,3 x 4 m).

Lucrările de apărare mal proiectate au secțiune transversală poligonală. Ca elemente constructive s-au prevăzut gabioanele pe o fundaţie (elastică) de gabioane. Lucrările de pregătire constau în săpături mecanice cu buldozerul, inclusiv împingerea pământului până la 10 m, pentru montarea saltelei din gabioane.

Salteaua de gabioane are o lăţime de 6 m şi este prevăzută pe întreaga lungime a lucrărilor de apărare, având scopul de a proteja corpul digului împotriva afuierilor şi a evita tasările importante a terenului de fundaţie. Grosimea saltelei este de 30 cm şi urmează a fi lestată (după lansare) cu piatră brută de carieră sau cu bolovani de râu, a căror greutate trebuie să fie de 5 - 20 kg/buc. Deasupra saltelei din gabioane se vor așeza (prin suprapunere) trei rânduri de blocuri (coșuri) tot din gabioane (G1 și G1.5).

S-a ales soluția constructivă pentru saltea cu grosimea de 0,3 m pentru a asigura flexibilitate acesteia în caz de afuiere a zonei din fața acesteia. Montarea gabioanelor se va realiza întrețesut, „zidărie”, astfel încât capetele gabioanelor să nu se suprapună. În spatele lucrărilor de apărare se va realiza umplerea cu material de umplutură și taluzarea malurilor.

În capătul amonte, lucrarea de apărare mal stâng amonte pod se încastrează în mal pe o lungime de cca. 6 m, iar în capătul aval se racordează la lucrările de apărare mal existente.

Lucrarea de apărare mal drept amonte pod, în capătul amonte se racordează la lucrările de apărare mal existente, iar în capătul aval se vor racorda la pod, respectiv la sfertul de con proiectat. Lucrarea de apărare mal drept aval pod, în capătul amonte se vor racorda la pod, respectiv la sfertul de con proiectat, iar în capătul aval se racordează la lucrările de apărare mal existente.

Amonte și aval de pod Costân, pe o lungime de 75 m, respectiv în dreptul lucrărilor de apărare mal existente și proiectate (refăcute) se vor realiza lucrări de decolmatare albie. Se va realiza un canal cu baza de 40 m, cu panta taluzului spre malul drept 1 : 2 - pentru zona amonte pod și amonte lucrări apărare mal drept existente. Între gabioanele existente și proiectate se va realiza curățarea albiei. Materialul rezultat din decolmatare va fi utilizat parțial pentru realizarea umpluturilor în spatele lucrărilor de apărare de mal din gabioane, parțial pentru realizarea taluzului de pe malul drept. Umplutura se va realiza în straturi de maxim 20 cm grosime prin împrăștierea cu buldozerul și compactarea fiecărui strat cu cilindrul compactor și prelevarea probelor pentru verificarea gradului de îndesare. Urmează finisarea manuală a taluzelor și a bermelor.

De asemenea se vor reface sferturile de con ale podului, afectate de viituri. Se vor reface 3 sferturi de con, respectiv pe malul drept - amonte și aval pod și pe malul stâng - aval pod. Sferturile de con se vor realiza din materiale locale, compactate, peste care se va realiza un pereu din dale de beton, așezat pe fundație de balast de 10 cm grosime. la paza pereului se va realiza o fundație cu grindă de beton cu h = 1,0 m și l = 0,8 m.

**3) Refacere rampă acces, canal decolmatare și diguri la Punte pietonală (la Nastaca)**

În zona punții pietonale se va reface rampa de acces cu materiale locale (balast). Rampa va avea lungimea L = 11 m, lățimea l = 4 m și înălțimea în zona de racord cu puntea h = 2,0 m. Pentru protecția rampelor de acces la punte sunt necesare lucrări de decolmatare a albiei pr. Râșca. Se va amenaja un canal de decolmatare, pe o lungime de cca. 500 m, cu o lăţime de 25 m la bază şi panta taluzurilor 1 : 2.

Pe lateralele canalului de decolmatare, se vor amenaja diguri din materiale locale, cu înălțimea de 2,3 m, panta 1 : 2 și lățimea la coronament de 1,0 m. Decolmatarea se preconizează a se face prin săpătură mecanică, cu excavator cu șenile, ajutat de un buldozer, ce nivelează pământul rezultat din săpătură. Săpătura se va face prin retragere din aval spre amonte, pe porțiuni de canal. Materialul săpat din albie va fi depozitat pe ambele maluri, pe locul degajat la faza inițială. Umplerea digurilor se va realiza în straturi de maxim 20 cm grosime prin împrăștierea cu buldozerul și compactarea fiecărui strat cu cilindrul compactor, udarea fiecărui strat și prelevarea probelor pentru verificarea gradului de îndesare. Urmează finisarea manuală a taluzelor și a bermelor.

Condiţiile de realizare a proiectului:

1. Se vor respecta prevederile avizului de gospodărire a apelor nr. 293/20.12.2018 emis de SGA Suceava;
2. Investiţia se va realiza cu respectarea documentaţiei tehnice depuse precum şi a normativelor şi prescripţiilor tehnice specifice, a legislaţiei de mediu în vigoare şi a avizelor menţionate în Certificatul de Urbanism nr. 98/20.11.2018 eliberat de Comuna Rîşca;
3. Se vor respecta cu stricteţe limitele şi suprafeţele destinate organizării de şantier, a modului de depozitare a materialelor de construcţie şi a rutelor alese pentru transport;
4. Se vor lua măsuri tehnice şi organizatorice pe toată perioada de desfăşurare a lucrărilor pentru a nu afecta factorii de mediu, sănătatea şi confortul populaţiei din zona respectivă;
5. Întreţinerea şi reparaţia utilajelor şi mijloacelor de transport folosite la lucrări se va face în unităţi specializate;
6. Se vor amenaja locuri de stocare, în condiţii de siguranţă pentru mediu şi sănătatea umană, a deşeurilor ce vor rezulta din executarea lucrărilor de construcţii-montaj şi se va asigura gestionarea corespunzătoare a acestora, în conformitate cu prevederile Legii 211/2011 privind regimul deşeurilor. Deşeurile reciclabile, colectate pe categorii conform prevederilor legale, se vor valorifica către firme specializate. Deşeurile menajere se vor colecta şi preda către operatorii locali de salubritate autorizaţi.
7. La finalizarea lucrărilor se vor îndepărta resturile de materiale şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială.

 Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

 Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor <LLNK 12004 554 12 2N1 0 47>Legii contenciosului administrativ nr. 554/2004, cu modificările şi completările ulterioare.

 Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

 Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

 Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

 Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

 Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

 Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale <LLNK 12004 554 12 2N1 0 18>Legii nr. 554/2004, cu modificările şi completările ulterioare.

**DIRECTOR EXECUTIV,**

**ing. Vasile Oşean**

|  |  |
| --- | --- |
| **Şef Serviciu****Avize, Acorduri, Autorizaţii,chim. Adina Hobjîlă** | **Şef Serviciu****Calitatea Factorilor de Mediu,dr. ing. Anca Ionce** |
| **Întocmit,ing. Doru Cojocaru** |  |